Imtella' Lulju 25, 2021 - Aġġornata 25 Ta' Lulju, 2021 12:22pm 'Serial killer' fl-Istati Uniti miet fil-ħabs b'kawża naturali waqt li kien qed jistenna li jingħata s-sentenza kapitali. Rodney Alcala ta' 77 sena ammetta li qatel tifla u erba' nisa żgħażagħ, iżda l-Pulizija temmen li ħalla ħafna iktar vittmi minn hekk, tant li huwa deskritt bħala wieħed mill-agħar qattiela li rat l-Amerika. Ta' 17-il sena Alcala daħal fl-armata iżda ġie mkeċċi fuq imġieba ħażina, fejn kien hemm allegazzjonijiet ta' reati sesswali u problemi mentali. Ħames snin wara, fl-1968, Alcala nqabad fil-fatt mill-Pulizija waqt li kien qed jistupra u joqtol tifla ta' tmien snin. It-tifla, Tali Shapiro, instabet f'għadira demm tant li l-Pulizija ħasbuha mejta, iżda b'xorti kbira baqgħet ħajja, u hija x'aktarx l-uniku vittma ta' Alcala li għexet. Minħabba li Alcala rnexxielu jaħrab u nqabad wara ħafna żmien, instab ħati biss ta' attakk fuq il-pudur tat-tifla u reġa' spiċċa jdur barra wara ftit żmien, fejn kompla jistupra u joqtol bniet, tfajliet u nisa. L-iktar qtil li għamel ħoss, u li wassal għall-arrest mill-ġdid tiegħu, kien dak ta' Robin Samsoe ta' 12-il sena fl-1979. Robin inħatfet mit-triq waqt li kienet sejra għal-lezzjoni tal-ballet, bil-katavru tagħha jinstab fi stat ta' dikompożizzjoni wara 12-il jum. Alcala nqabad bis-saħħa ta' deskrizzjoni ta' wiċċu li tat il-ħabiba ta' Robin, u ftit qabel ma tressaq mixli bil-qtil tagħha, testijiet tad-DNA rabtuh mal-qtil ta' erba' nisa li kellhom bejn 18 u 32 sena, u li nqatlu fis-sentejn ta' qabel. Uffiċjalment Alcala nstab ħati biss ta' dawn il-ħames omiċidji, iżda tul il-proċeduri legali twal matul is-snin, evidenza ġdida bdiet ħierġa li rabtet lil Alcala ma' nisa oħra li nstabu stuprati u maqtula. Sena qabel il-qtil taċ-ċkejkna Robin, Alcala spiċċa fuq l-iscreens tat-televiżjoni wara li kien kontestant fil-programm 'The Dating Game'. Alcala rebaħ din l-edizzjoni għax ġie magħżul mill-parteċipanta, iżda b'xorti tajba baqgħet qatt ma ħarġet miegħu, għax meta kellmitu 'backstage' qalet li qabbadha t-tkexkix. Kien dan l-istint li x'aktarx salvalha ħajjitha.